b'\n_START_ARTICLE_\nThistledownin laukkarata\n_START_SECTION_\nTalousvaikeudet\n_START_PARAGRAPH_\nVuonna 2007 Thistledownin vuodesta 1999 omistanut Magna Entertainment ilmoitti laukkaradan olevan myyt\xc3\xa4v\xc3\xa4n\xc3\xa4 johtuen radan tuottamista valtavista nettotappioista ja kaikkiaan 394\xc2\xa0miljoonan dollarin alij\xc3\xa4\xc3\xa4m\xc3\xa4st\xc3\xa4 maaliskuuhun 2007 menness\xc3\xa4. Magna Entertainment oli pyrkinyt saamaan Ohion-radoilleen rahapeliautomaatteja, mutta vuoden 2006 lokakuussa kaatui \xc3\xa4\xc3\xa4nestyksess\xc3\xa4 esitys, joka olisi sallinut automaatit laukkaradoilla. T\xc3\xa4st\xc3\xa4 syyst\xc3\xa4 Thistledownin kilpailukyky Indianan ja West Virginian ratojen kanssa oli alhainen. Samalla uusi Presque Isle Downs -laukkarata Clevelandissa houkutteli hevosten omistajia isommilla voittorahoilla._NEWLINE_Syyskuussa 2009 rahapelikonserni Harrah\'s Entertainment (nykyisin Caesar\'s Enterntainment) tarjoutui ostamaan Thistledownin 89,5\xc2\xa0miljoonalla dollarilla mik\xc3\xa4li rata saisi oikeuden peliautomaatteihin. Niin ei k\xc3\xa4ynyt, ja maaliskuussa 2010 kaupat toteutuivat alle puoleen hintaan 43\xc2\xa0miljoonalla dollarilla ilman tietoa siit\xc3\xa4, sallittaisiinko rahapelit Ohion laukkaradoilla tulevassa \xc3\xa4\xc3\xa4nestyksess\xc3\xa4. Muutkin Ohion laukkaradat olivat vaikeassa taloustilanteessa ja jopa suoran lopetusuhan alaisina. Rahapeleist\xc3\xa4 tuli lopulta sallittuja mutta luvanvaraisia._NEWLINE_Seuraavina vuosina kuvern\xc3\xb6\xc3\xb6ri John Kasich pyrki sijoittamaan Ohion vedonly\xc3\xb6ntipaikat niiden voittojen ja verotuottojen optimoimiseksi. Toukokuussa 2012 Thistledownin omistava Rock Ohio Caesars sai luvan siirt\xc3\xa4\xc3\xa4 laukkaradan Interstate 77 -tien varrelle Akronin ja Cantonin v\xc3\xa4liselle alueelle. Sopimus salli my\xc3\xb6s 2\xc2\xa0000\xc2\xa0rahapeliautomaatin v\xc3\xa4liaikaisen asentamisen Thistledownin tiloihin North Randalliin siirron valmisteluiden ajaksi. Siirron edellytyksen\xc3\xa4 oli 25\xc2\xa0miljoonan dollarin siirtohyvitys osavaltiolle ja 150\xc2\xa0miljoonan dollarin investointi uusiin tiloiohin._NEWLINE_Saman vuoden kuluessa Rock Ohio Caesars luopui suunnitelmista siirt\xc3\xa4\xc3\xa4 laukkarata ja sen sijaan asettui investoimaan 88\xc2\xa0miljoonaa dollaria Thistledownin remontoimiseen ja muuttamiseen "racinoksi". Ratkaisu oli samantapainen kuin Scioto Downsin radalla, johon oli yhdistetty kasino kes\xc3\xa4ll\xc3\xa4. Kunnostuksen lis\xc3\xa4ksi katsomon 5\xc2\xa0300 neli\xc3\xb6metrin laajuinen p\xc3\xa4\xc3\xa4taso muutettiin 1\xc2\xa0150 rahapelikoneen kasinoalueeksi ja radalle rakennettiin 60 asiakaspaikan ravintola, kaksi ruokala-aluetta ja erillinen oleilutila asiakkaille. Thistledownin kasinotoiminta alkoi huhtikuussa 2013.'